Association for Women’s Rights in Development

**Association for Women's Rights in Development** (**AWID**), tidligere **Association for Women in Development**, er en internasjonal ikke-statlig organisasjon som som arbeider for likestilling, bærekraftig utvikling og kvinners menneskerettigheter. Den ble etablert i 1982 som et dialogforum for akademikere, folk innen politikk og ansatte i bistandsorganisasjoner som arbeidet med kvinner i utvikling. Den feministiske økonomen Marilyn Waring var sentral i AWID fra 1980-årene og var styremedlem frem til 2012. Fokuset på utviklingspolitikk har etterhvert blitt utvidet til et bredt menneskerettsfokus. AWID står for en progressiv interseksjonell feminisme og koordinerer Observatory on the Universality of Rights (OURs), et samarbeidsprosjekt med over 20 organisasjoner, herunder Planned Parenthood, som «observerer, analyserer, deler informasjon om og samarbeider om påvirkning av [...] anti-rettighetsinitiativer som truer internasjonale og regionale menneskerettighetssystemer» fra et feministisk perspektiv. Generalsekretærer er Faye Macheke, en panafrikansk feminist, og Inna Michaeli, en feministisk skeiv aktivist og sosiolog.

Organisasjonen hadde tidligere hovedkontor i Washington D.C. og har nå kontorer i Toronto, Mexico by og Cape Town. Den har fått finansiering av UN Women og forløpere, en rekke statlige bistandsorganisasjoner og utviklingsbanker, og flere progressive stiftelser, herunder Open Society Foundations, Rockefeller Foundation, Ford Foundation og Sigrid Rausing Trust. I 2021 fikk AWID en donasjon på 15 millioner dollar fra den progressive amerikanske filantropen MacKenzie Scott, og i slutten av 2025 ytterligere 20 millioner dollar (ca. 200 millioner kroner) fra Scott. AWID har medlemmer i 180 land, både enkeltmedlemmer og organisasjoner.

AWID jobber for kjønnsrettferdighet og kvinners menneskerettigheter gjennom å støtte menneskerettsforkjempere, organisasjoner og bevegelser. Fokusområdene er «Resourcing Women's Rights», «Economic Justice», «Challenging Religious Fundamentalism», «Women Human Rights Defenders» og «Young Feminist Activism». Fra årtusenskiftet har AWID jobbet for å bli en mer global organisasjon, ved å sentrere stemmer fra sør og marginaliserte grupper. AWIDs forum «We cannot change the world without changing ourselves» i 2005 utfordret kjønnsbinære ideer og sentrerte transpersoners stemmer og rettigheter. AWIDs forum i 2016 i Bahia i Brasil, «Feminist Futures: Building Collective Power for Rights and Justice» hadde 1800 deltagere og diskuterte bl.a. svart feminisme i forlengelsen av «Black Feminisms Forum».

Blant norske medlemmer er Menneskerettighetsfondet, som omfatter bl.a. Amnesty, LO, Norsk senter for menneskerettigheter, Atlas-alliansen og Mellomkirkelig råd.

## Observatory on the Universality of Rights
AWID koordinerer Observatory on the Universality of Rights (OURs), et samarbeidsprosjekt med over 20 organisasjoner som «observerer, analyserer, deler informasjon om og samarbeider om påvirkning av [...] anti-rettighetsinitiativer som truer internasjonale og regionale menneskerettighetssystemer» fra et feministisk perspektiv. OURs' arbeidersgruppe omfatter Planned Parenthood, Kirkenes Verdensråd, Muslims for Progressive Values og andre organisasjoner. I 2023 koordinerte AWID det åpne brevet «There Is No Place for Anti-Trans Agendas in the UN», signert av 550 feministiske organisasjoner.

## Referanser


## Eksterne lenker
*